b'\n_START_ARTICLE_\nVidinis susitarimas\n_START_PARAGRAPH_\nVidinis susitarimas (angl. Internal Settlement)\xc2\xa0\xe2\x80\x93 1978\xc2\xa0m. susitarimas tarp Rodezijos ministro pirmininko Jano Smito (Ian Smith) ir Abelio Muzorevos (Abel Muzorewa). Po beveik 15\xc2\xa0m. trukusio pilietinio karo, spaud\xc5\xbeiant tarptautin\xc4\x97s bendrijos sankcijoms bei Piet\xc5\xb3 Afrikos, D. Britanijos bei JAV politikams Rodezijos vyriausyb\xc4\x97 susitiko su kai kuriais nuosaikiaisiais juodaod\xc5\xbei\xc5\xb3 nacionalist\xc5\xb3 lyderiais ir sudar\xc4\x97 susitarim\xc4\x85._NEWLINE_Susitarimo d\xc4\x97ka 1979\xc2\xa0m. kovo m\xc4\x97n. \xc4\xafvyko rinkimai, kurie atved\xc4\x97 vyskup\xc4\x85 Abel\xc4\xaf Muzorev\xc4\x85 ir jo partij\xc4\x85 UANC \xc4\xaf vald\xc5\xbei\xc4\x85. Rinkim\xc5\xb3 laisvum\xc4\x85 ir teisingum\xc4\x85 paliudijo tarptautiniai steb\xc4\x97tojai. 1979\xc2\xa0m. bir\xc5\xbeelio 1 d. Muzoreva i\xc5\xa1 Jano Smito per\xc4\x97m\xc4\x97 ministro pirmininko post\xc4\x85.\n_START_SECTION_\nZimbabv\xc4\x97 Rodezija\n_START_PARAGRAPH_\nMuzorevai \xc4\x97mus vadovauti nacionalinio vieningumo vyriausybei \xc5\xa1alis buvo pervadinta, \xc4\x97m\xc4\x97 vadintis Zimbabv\xc4\x97 Rodezija, pri\xc4\x97m\xc4\x97 nauj\xc4\x85 v\xc4\x97liav\xc4\x85, kuri buvo i\xc5\xa1kelta vir\xc5\xa1 Solsberio (dabar tai Harar\xc4\x97). Buvo tikimasi, kad visos sankcijos bus nutrauktos, nes \xc5\xa1al\xc4\xaf \xc4\x97m\xc4\x97 valdyti demokrati\xc5\xa1kai i\xc5\xa1rinkta juodaod\xc5\xbei\xc5\xb3 dauguma. Ta\xc4\x8diau sankcijos liko galioti, kadangi kietosios linijos partijos ZAPU ir ZANU nedalyvavo vie\xc5\xa1ame politiniame gyvenime. D. Britanijos vyriausyb\xc4\x97 privert\xc4\x97 Muzorev\xc4\x85 1979\xc2\xa0m. rugpj\xc5\xabt\xc4\xaf dalyvauti Lankasterio R\xc5\xabm\xc5\xb3 sutartyje (Lancaster House Agreement), kad \xc5\xa1alis b\xc5\xabt\xc5\xb3 pripa\xc5\xbeinta tarptautin\xc4\x97je arenoje ir b\xc5\xabt\xc5\xb3 nuimtos tarptautin\xc4\x97s sankcijos.\n_START_SECTION_\nReakcija\n_START_PARAGRAPH_\nVidin\xc4\xaf susitarim\xc4\x85 pasmerk\xc4\x97 1978\xc2\xa0m. kovo 14 d. Jungtini\xc5\xb3 Taut\xc5\xb3 Saugumo Tarybos 423-ioji rezoliucija, kuri skelb\xc4\x97 bet kokius vidinius susitarimus Piet\xc5\xb3 Rodezijoje neteis\xc4\x97tais. Balsavimo metu JAV. D. Britanija, Pranc\xc5\xabzija, Kanada ir VFR susilaik\xc4\x97.'